Parchetul de pe lângă Tribunalul Arad anunţă că miercuri au loc patru percheziţii în trei localităţi din judeţ, în cadrul unui dosar penal de evaziune fiscală în domeniul exploatare minieră neautorizată, executare de activităţi miniere fără permis sau licenţă de concesiune, încălcare a obligaţiilor de desfiinţare a lucrărilor şi aducerea terenului la starea iniţială.
"Din probatoriul administrat în cauză a rezultat faptul că în perioada 2018-2023 reprezentanţii legali ai unei societăţi comerciale având sediul social pe raza com. Şofronea, jud. Arad, au exploatat agregate minerale fără a deţine permis, autorizaţie de mediu de pe un teren aflat în extravilanul loc. Şofronea, jud. Arad, în suprafaţă de 171.841 mp, agregate minerale care au fost ulterior comercializate, omiţându-se evidenţierea în actele contabile ori în alte documente a operaţiunilor comerciale sau a veniturilor astfel realizate", se precizează într-un comunicat de presă, de miercuri, al Parchetului de pe lângă Tribunalul Arad.
Potrivit sursei citate, după exploatarea ilegală a agregatelor minerale terenul nu a fost adus la starea iniţială.
Investigaţiile vizează trei persoane fizice şi o persoană juridică.